<classify> RAIS John Magufuli amewataka wahandisi, wakandarasi, wabunifu majengo na wakadiriaji majenzi na wadau wengine katika sekta ya ujenzi kuungana na kuwa na mshikamano ili waaminike katika kutekeleza miradi mikubwa ya kimaendeleo ya kitaifa.Ameyasema hayo Dar es Salaam wakati akifungua mkutano wa siku mbili wa mashauriano wa mwaka wa wahandisi, wakandarasi, wabunifu Majengo na wakadiriaji majenzi na wadau wa sekta ya ujenzi.Mkutano huo umebeba kaulimbiu isemayo Wajibu wa Wadau wa Sekta ya Ujenzi katika kufikia Uchumi wa Viwanda endelevu kwa Ustawi wa Jamii.Rais Magufuli alisema ujenzi ni sekta muhimu na nyeti katika ujenzi wa uchumi na maendeleo ya Taifa, kwa kuwa inazigusa sekta zingine zote ikiwemo sekta ya kilimo, madini, mifugo, utalii na nyinginezo na ilichangia asilimia 13 ya Pato la Taifa katika mwaka 2018 ikitanguliwa na sekta ya kilimo iliyochangia asilimia 28.2Alisema anatambua kwamba kuna changamoto upande wa serikali na changamoto upande wa sekta ya ujenzi, ambazo zote zinaathiri sekta hiyo, hivyo hakunabudi kwa changamoto hizo kufanyiwa kazi kwa pamoja kati ya serikali na wadau wa sekta ya ujenzi kwa maslahi ya Taifa.Pamoja na hayo yote, Rais Magufuli aliwataka wataalamu na wadau hao wa sekta ya ujenzi kujenga umoja na ushirikiano miongoni mwao ili waaminiwe.Alisema serikali huwa inatangaza miradi mingi, lakini cha kusikitisha hakuna wakandarasi, wahandisi na wabunifu na wakadiriaji majenzi wazawa wanaojitokeza kuomba kazi hizo.Alisema kama wangekuwa wameungana na kuwa na umoja, wangeweza kuwa na ujasiri na nguvu ya kuomba kutekeleza miradi hiyo.Nawahakikishieni wadau wa sekta ya ujenzi kwamba serikali iko pamoja nanyi, tunatambua mchango wenu kwa uchumi wa Taifa, tunataka sekta ya ujenzi ikue na istawi, jambo la msingi jengeni umoja na ushirikiano, kuweni wazalendo, kataeni rushwa na ninyi pia msiwashawishi watu kutoa rushwa, alieleza Rais Magufuli.Aliongeza, Imarisheni uwezo wenu mnaposhirikiana na makampuni yanayotoka nje ili siku zijazo muweze kuitekeleza miradi hiyo ninyi wenyewe, shirikini kikamilifu katika ujenzi wa viwanda kama vile viwanda vya vifaa vya ujenzi, viwanda vya kubangua korosho, viwanda vya kutengeneza nyuzi kwa kuwa tuna pamba nyingi, viwanda vya chuma kwa sababu tuna mgodi wa chuma wa Liganga na Mchuhuma.Kwa mujibu wa Magufuli, wadau hao wa sekta ya ujenzi wanatakiwa kuchangamkia fursa za ujenzi zilizopo siyo tu hapa nchini, bali hata katika nchi za Jumuiya ya Maendeleo ya Kusini mwa Afrika SADC na katika Jumuiya ya Afrika Mashariki EAC na waache kulalamika kwa kuwa fursa ni nyingi.Ili kuhakikisha nidhamu, maadili na sheria zinazingatiwa na wataalam hao, aliwataka Wenyeviti wa Bodi za Wahandisi ERB, Wakandarasi CRB na Wabunifu na Wakadiriaji Majengo AQRB kuwa wakali na kuchukua hatua stahiki kwa wanaokiuka sheria na maadili ya kazi zao.Aliwataka wataalam hao katika sekta ya ujenzi kupunguza gharama zao ili Watanzania wanufaike na huduma zao za kihandisi na kikandarasi.Alisema Watanzania wengi hawana uwezo wa kununua ramani ya nyumba kwa Sh milioni 2, hivyo hawanabudi kulitazama jambo hilo ili kuwasaidia wananchi.Kutokana na ukubwa wa gharama za wadau hao wa sekta ya ujenzi, Rais Magufuli alisema ndiyo maana Serikali yake iliamua kutekeleza baadhi ya miradi ikiwemo ujenzi wa vituo vya afya kwa kutumia Fourth Account.Alisema uamuzi huo wa serikali, ulifanikisha ujenzi wa vituo vya afya 352 kwa gharama ya Sh bilioni 184, ambapo kama ingewatumia wahindisi na wakandarasi hao gharama ingekuwa Sh trilioni 1.Aliongeza kuwa kwa upande wa madarasa, darasa moja limejengwa kwa Sh milioni 20 na kama wangetumika wataalamu hao ingekuwa Sh milioni 60, bweni moja lililokamilika likiwa na vitanda 80 limejengwa kwa Sh milioni 75 ambapo kama serikali ingewatumia wataalam hao ingegharimu Sh milioni 170 bila vitanda.  <topic>: KITAIFA 